text: Kursus i at spare energi-kroner
  14 september 2013 kl. 08.52
  Der er penge at hente på vand, varme og el, og nu er Vejen Kommunen gået med til holde kursus i, hvordan man gør.
  Sammen med UdviklingVejen og Liberalt Oplysnings Forbund (LOF) vil kommunen give bolig-ejerne en mulighed for at få gode råd om, hvordan de forhindrer kronerne i at sive ud gennem sprækker i loftet eller tage, der ikke er isoleret. Det bliver et kursus i, hvordan det er muligt og klogt at spare på energien.
  
  Termo-foto
  Kurset begynder i oktober med undervisning hver onsdag i seks uger. Deltagerne bliver orienteret af fagfolk, der vil fortælle om, hvordan man renoverer både ældre og nye huse, og hvordan det kan være en fordel at investere i nye varme-systemer - sol-energi, varmepumper eller jord-varme. Der bliver endog taget termo-billeder af deltagernes boliger, så de kan se, hvor alle energi-kronerne forsvinder hen.
  Underviserne kommer fra lokale virksomheder. Vejen Trælast, Solar og Danske Bank stiller med lærer-kræfter. Banken er med for at fortælle, hvordan man egentlig finder pengene til at finansiere den nødvendige ombygning.
  